ΓΡΑΠΤΗ ΕΡΩΤΗΣΗ E-0320/96 υποβολή: Salvador Garriga Polledo (PPE) προς το (27 Φεβρουαρίου 1996)

Θέμα: Συμβούλιο Ecofin της 19ης Ιουνίου 1995

Στα συμπεράσματα του Συμβουλίου ECOFIN της 19ης Ιουνίου 1995 σχετικά με τα μέτρα που λαμβάνονται σε εθνικό επίπεδο για την καταπολέμηση της σπατάλης και της κατάχρησης των κοινοτικών μέσων περιλαμβάνεται η παρακάτω παράγραφος:

«στα πλαίσια μιας αυξημένης συνεργασίας μεταξύ των κρατών μελών και του Ελεγκτικού Συνεδρίου, να δίδεται η κατάλληλη απάντηση στις παρατηρήσεις του Ελεγκτικού Συνεδρίου.»

Είναι σε θέση το Συμβούλιο να διευκρινίσει την άποψή του σχετικά με τον όρο κατάλληλη απάντηση; Μήπως σημαίνει ότι το Συμβούλιο θα αποδεχθεί τις επικρίσεις που διατυπώνει το Ελεγκτικό Συμβούλιο σχετικά με την απουσία αξιόπιστων ελέγχων όσον αφορά τη διάθεση των κοινοτικών πόρων; Στα πλαίσια της στενότερης συνεργασίας θα έχει τούτο ως αποτέλεσμα την ενίσχυση της ανύπαρκτης σήμερα συνεργασίας μεταξύ των εθνικών ελεγκτικών συνεδρίων και του Ελεγκτικού Συνεδρίου της Ευρωπαϊκής Ένωσης;

Κοινή απάντηση στις γραπτές ερωτήσεις E-0320/96 και E-0321/96 (13 Ιουνίου 1996)

1. Το Συμβούλιο διευκρινίζει ότι επιθυμεί, όπως το υπενθύμισε στις παρατηρήσεις που συνοδεύουν τη σύστασή του για απαλλαγή της Επιτροπής όσον αφορά την εκτέλεση του προϋπολογισμού 1994, να δίδεται στα κράτη μέλη η δυνατότητα, στα πλαίσια των ετήσιων εκθέσεων του Ελεγκτικού Συνεδρίου, να απαντούν στις παρατηρήσεις του Ελεγκτικού Συνεδρίου. Πράγματι, έχει βασική σημασία, για την ενίσχυση της συνεννόησης ανάμεσα στα κράτη μέλη και τα ευρωπαϊκά θεσμικά όργανα και ειδικότερα το Ελεγκτικό Συνέδριο, να παρέχεται στις διοικήσεις και σε εύθετο χρόνο αυτή η δυνατότητα απάντησης 7 εν προκειμένω, το Συμβούλιο θεωρεί ότι οι συγκεκριμένες και στενές επαφές θα βελτιώσουν σίγουρα τις επιπτώσεις των ελέγχων καθώς και την παρακολούθησή τους.

Η θέση του Συμβουλίου ως προς τις παρατηρήσεις που διατυπώνει το Ελεγκτικό Συνέδριο στην ετήσια έκθεσή του καθώς και στις ειδικές εκθέσεις του εκτίθεται λεπτομερώς στις παρατηρήσεις που συνοδεύουν την προαναφερόμενη σύσταση, η οποία εκδόθηκε στις 11 Μαρτίου 1995. Παραπέμπεται ο Αξιότιμος κ. Βουλευτής στην εν λόγω θέση προκειμένου να λάβει γνώση των παρατηρήσεων του Συμβουλίου σχετικά με κάθε επί μέρους τομέα δαπανών του κοινοτικού προϋπολογισμού και σχετικά με τα συστήματα ελέγχου στα οποία υπόκειται κάθε επί μέρους τομέας δαπανών. Γενικά, το Συμβούλιο υποστηρίζει τις συστάσεις του Ελεγκτικού Συνεδρίου και καλεί την Επιτροπή να δώσει συνέχεια σ' αυτές προκειμένου να εξασφαλιστεί, όσον αφορά τις δαπάνες της Κοινότητας, η εκτέλεσή τους σύμφωνα με τα συμφέροντα της Ευρωπαϊκής Ένωσης.

2. Όσον αφορά τη συνεργασία ανάμεσα στα Ελεγκτικά Συνέδρια των κρατών μελών και το Ευρωπαϊκό Ελεγκτικό Συνέδριο, το Συμβούλιο συνέστησε, με την «πράξη της 26ης Ιουλίου 1995» ((ΕΕ C 316 της 27.11.1995, σελ. 48. )), στα κράτη μέλη να αποδεχθούν, σύμφωνα με τους αντίστοιχους συνταγματικούς τους κανόνες, τη σύμβαση σχετικά με την προστασία των οικονομικών συμφερόντων των Ευρωπαϊκών Κοινοτήτων. Η σύμβαση αυτή προβλέπει, στο άρθρο 2, ότι κάθε κράτος μέλος λαμβάνει τα αναγκαία μέτρα προκειμένου να εξασφαλιστεί ότι οι συμπεριφορές που συνιστούν απάτη σε βάρος των οικονομικών συμφερόντων των Ευρωπαϊκών Κοινοτήτων, καθώς και η συνέργεια, η ηθική αυτουργία και η απόπειρα που συνδέονται με τις συμπεριφορές αυτές να επισύρουν αποτελεσματικές, αναλογικές και αποτρεπτικές ποινικές κυρώσεις, που να περιλαμβάνουν, τουλάχιστον στις περιπτώσεις βαρείας απάτης, στερητικές της ελευθερίας ποινές για τις οποίες χωρεί ενδεχομένως έκδοση.